## Ruth Merino sosté que la Generalitat no podrà tornar a finançar-se en els mercats mentres no es reforme el sistema de finançament

*** La consellera d’Hisenda advertix que la reestructuració del deute autonòmic “és un alleujament comptable que no resol el problema de fons”
* Merino assegura que, sense accés als mercats, el FLA és “imprescindible”, però subratlla que la Generalitat no es pot resignar a viure “ancorada a mecanismes extraordinaris que no oferixen solucions duradores”
* La titular d’Hisenda participa en el col·loqui amb motiu del 35 aniversari de la Fundació d’Estudis Borsaris i Financers**

La consellera d’Hisenda i Economia, Ruth Merino, ha lamentat que la Comunitat Valenciana tinga tancat l’accés als mercats financers “no perquè no vullga” sinó perquè, amb el seu nivell actual de deute, “no serà possible recuperar l’accés ordinari al finançament en condicions d’equitat” mentres no es reforme el sistema de finançament autonòmic.

Merino ha participat en l’obertura del col·loqui organitzat amb motiu del 35 aniversari de la Fundació d’Estudis Borsaris i Financers, a on ha denunciat que la Generalitat “arrossega des de fa més de vint anys un infrafinançament crònic, provocat per un sistema de finançament autonòmic que ens assigna sistemàticament menys recursos per habitant ajustat que la mitjana estatal”.

Per això, encara que des del Govern es planteja una condonació parcial del deute com a solució, Merino considera que tal com està prevista no seria suficient per a permetre l’accés de la Generalitat als mercats si no va precedida de la reforma del finançament. “En pocs anys tornaríem a estar exactament en la mateixa situació. És un alleujament comptable que no resol el problema de fons”, ha denunciat Merino.

La responsable de les finances valencianes ha recordat que el 79 % del deute de la Comunitat -més de 46.000 milions d’euros- “respon directament a este infrafinançament i als seus costos financers” i ha assegurat que “l’estalvi en interessos no podrà reinvertir-se a reforçar els servicis públics”.

Segons el parer de la consellera, “la verdadera solució implica garantir que totes les comunitats autònomes reben els recursos necessaris per a exercir les seues competències en igualtat de condicions” i ha reclamat “una reforma integral del sistema de finançament autonòmic que corregisca, per fi, la desigualtat que arrosseguem des de fa dècades”.

Finalment, Merino ha defés, a més, que el FLA “constituïx hui un instrument imprescindible”, però ha incidit en què “no podem resignar-nos a dependre d’este de manera permanent ni a viure ancorats en mecanismes extraordinaris que no oferixen solucions duradores”.

Fecha: 12/06/2025